b'\n_START_ARTICLE_\nLaura N\xc3\xa4rhi\n_START_SECTION_\nUra\n_START_PARAGRAPH_\nLaura N\xc3\xa4rhi tuli tunnetuksi vuonna 1998 aloittaneen Kemopetrol-yhtyeen laulusolistina. Vuonna 2002 N\xc3\xa4rhi esitti suureksi radiohitiksi muodostuneen Kuutamolla -elokuvan tunnuskappaleen \xe2\x80\x9dKuutamolla (Se ei mee pois)\xe2\x80\x9d. Kemopetrol j\xc3\xa4i tauolle vuonna 2007, jonka j\xc3\xa4lkeen N\xc3\xa4rhi alkoi ty\xc3\xb6st\xc3\xa4\xc3\xa4 ensimm\xc3\xa4ist\xc3\xa4 sooloalbumiaan, Suuri syd\xc3\xa4n, joka julkaistiin elokuussa 2010. Albumia on myyty yli platinalevyrajan. Albumilta hiteiksi nousivat kappaleet \xe2\x80\x9dT\xc3\xa4m\xc3\xa4 on totta\xe2\x80\x9d sek\xc3\xa4 \xe2\x80\x9dM\xc3\xa4 annan sut pois\xe2\x80\x9d, jotka molemmat myiv\xc3\xa4t kultaa._NEWLINE_Syyskuussa 2011 Kemopetrol julkaisi uuden albumin, A Song & A Reason. Viel\xc3\xa4 saman vuoden lopussa N\xc3\xa4rhi julkaisi uuden soolosinglen, Tehosekoitin-yhtyeen levytt\xc3\xa4m\xc3\xa4st\xc3\xa4 \xe2\x80\x9dHetken tie on kevyt\xe2\x80\x9d -kappaleesta tehdyn coverin, joka oli vuonna 2012 ensi-iltansa saaneen Vuosaari-elokuvan tunnuskappale. Kappale nousi sek\xc3\xa4 single- ett\xc3\xa4 latauslistan ensimm\xc3\xa4iselle sijalle ja oli parhaimmillaan Suomen nelj\xc3\xa4nneksi soitetuin radiokappale._NEWLINE_N\xc3\xa4rhi julkaisi toisen sooloalbuminsa Tuhlari lokakuussa 2012. Albumi myi kultalevyyn oikeuttavan m\xc3\xa4\xc3\xa4r\xc3\xa4n nelj\xc3\xa4ss\xc3\xa4 p\xc3\xa4iv\xc3\xa4ss\xc3\xa4. Albumia on myyty yli 16\xc2\xa0000 kappaletta. Syksyll\xc3\xa4 2013 N\xc3\xa4rhi oli my\xc3\xb6s yksi Vain el\xc3\xa4m\xc3\xa4\xc3\xa4 -televisiosarjan toisen tuotantokauden artisteista._NEWLINE_Helmikuussa 2016 N\xc3\xa4rhi julkaisi uuden singlen, \xe2\x80\x9dSupersankari\xe2\x80\x9d. Kappale on ensimm\xc3\xa4inen single N\xc3\xa4rhen kolmannelta sooloalbumilta.\n_START_SECTION_\nTaustaa\n_START_PARAGRAPH_\nLaura N\xc3\xa4rhen is\xc3\xa4 on muusikko-s\xc3\xa4velt\xc3\xa4j\xc3\xa4 Seppo N\xc3\xa4rhi. H\xc3\xa4nen \xc3\xa4itins\xc3\xa4 on Suomessa toimineen BMG-levy-yhti\xc3\xb6n entinen toimitusjohtaja Maija Kuusi ja is\xc3\xa4puoli s\xc3\xa4velt\xc3\xa4j\xc3\xa4-tuottaja Kim Kuusi. _NEWLINE_N\xc3\xa4rhi avioitui muun muassa musiikkivideo-ohjaajana ty\xc3\xb6skentelev\xc3\xa4n Pekka Haran kanssa toukokuussa 2011. Tammikuussa 2014 uutisoitiin parin j\xc3\xa4tt\xc3\xa4neen avioerohakemuksen joulukuussa 2013 ja parin lopullinen avioero astui voimaan hein\xc3\xa4kuun lopussa 2014._NEWLINE_Joulukuussa 2014 syntyi N\xc3\xa4rhen esikoistyt\xc3\xa4r.'